เชียร์กองหุ้นสินค้าฟุ่มเฟือย
บลจ.ฟินันซ่า ออกโรงเชียร์ลงทุนหุ้นกลุ่มสินค้าอุปโภคบริโภคเอเชีย เชื่อความเสี่ยงต่ำผลตอบแทนเยี่ยม ได้แรงซื้อเศรษฐีใหม่หนุน ไม่สนเศรษฐกิจสหรัฐง่อนแง่น
21 ส.ค. 2554

บลจ.ฟินันซ่า ออกโรงเชียร์ลงทุนหุ้นกลุ่มสินค้าอุปโภคบริโภคเอเชีย เชื่อความเสี่ยงต่ำผลตอบแทนเยี่ยม ได้แรงซื้อเศรษฐีใหม่หนุน ไม่สนเศรษฐกิจสหรัฐง่อนแง่น 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า กล่าวว่า การลงทุนหุ้นในกลุ่มสินค้าอุปโภคบริโภคทั้งที่เป็นสินค้าจำเป็นและสินค้าฟุ่มเฟือย รวมทั้งบริการด้านสุขภาพในภูมิภาคเอเชีย โดยเฉพาะประเทศเศรษฐกิจเกิดใหม่ เช่น จีน อินเดีย อินโดนีเซีย และไทย แต่ไม่รวมญี่ปุ่น มีแนวโน้มที่จะให้ผลตอบแทนที่เป็นบวก เนื่องจากหุ้นกลุ่มดังกล่าวสามารถให้ผลตอบแทนที่ดีในช่วงที่เศรษฐกิจสหรัฐอยู่ในช่วงขาลงและวิกฤตหนี้ในกลุ่มประเทศยุโรป
“ในขณะที่ผลตอบแทนดัชนีหุ้นอื่นๆ ทั้งตลาดหุ้นทั่วโลกและดัชนีหุ้นในภูมิภาคต่างๆ รวมทั้งตลาดหุ้นไทย ปรับฐานลงมาตั้งแต่เดือน พ.ค. เพราะความกังวลการฟื้นตัวของเศรษฐกิจสหรัฐว่าจะไม่แข็งแกร่งตามที่คาดไว้ ขณะที่อัตราเงินเฟ้อปรับเพิ่มขึ้น โดยเป็นผลจากราคาน้ำมันที่เพิ่มขึ้นจากปัญหาความไม่สงบในตะวันออกกลาง รวมทั้งผลกระทบจากเหตุการณ์แผ่นดินไหวและสึนามิที่ญี่ปุ่นที่ส่งผลให้การผลิตยานยนต์และอิเล็กทรอนิกส์ทั่วโลกให้ชะงักนั้น แต่หุ้นในกลุ่มสินค้าอุปโภคบริโภคมีแนวโน้มเป็นบวก” นายธีรพันธุ์ กล่าว
นอกจากนี้ เศรษฐกิจในภูมิภาคเอเชียมีแนวโน้มที่ดีมากที่สุดเมื่อเทียบกับภูมิภาคอื่นๆ ทั่วโลก โดยที่จีนจะมีขนาดเศรษฐกิจใหญ่ที่สุดในโลก แซงเศรษฐกิจสหรัฐในปี 2563 หรือในอีก 9 ปีข้างหน้า โครงสร้างอายุประชากรของเอเชีย โดยเฉพาะจีนและอินเดีย มีคนอยู่ในวัยทำงานจำนวนมาก ผนวกกับการที่เอเชียยังต้องลงทุนในโครงสร้างพื้นฐานสาธารณูปโภคจำนวนมาก ซึ่งมีส่วนช่วยรักษาระดับการขยายตัวทางเศรษฐกิจให้ขยายตัวในอัตราที่สูง และช่วยให้คุณภาพชีวิตของประชากรดีขึ้น และนำไปสู่การบริโภคที่เพิ่มขึ้น
นายธีรพันธุ์ กล่าวว่า เศรษฐกิจเอเชียยังมีแนวโน้มที่จะผนึกกันเองผ่านข้อตกลงการค้าเสรีฉบับต่างๆ เช่น ประชาคมอาเซียนในปี 2558 เป็นต้น ซึ่งจะทำให้เศรษฐกิจเอเชียเริ่มเชื่อมโยงกันเองและได้รับอานิสงส์จากการขยายตัวทางเศรษฐกิจของประเทศหลักอย่างจีนและอินเดียและยิ่งส่งผลบวกต่อระดับรายได้ของคนเอเชียและเพิ่มศักยภาพการบริโภคให้ขยายตัวและยั่งยืน
“การลงทุนที่จะสร้างผลตอบแทนที่สูงโดยมีความเสี่ยงที่ต่ำนั้นควรเลือกลงทุนในประเทศอุตสาหกรรม ธุรกิจที่มีแนวโน้มจะมีอัตราการขยายตัวทางเศรษฐกิจ รายได้ และกำไรในระดับที่สูง ซึ่งคือหุ้นในกลุ่มสินค้าอุปโภคบริโภค” นายธีรพันธุ์ กล่าว
ทั้งนี้ เมื่อเดือน เม.ย. 2554 บลจ.ฟินันซ่า ได้ออกกองทุนเปิดหน่วยลงทุนฟินันซ่า เอเชี่ยน คอนซัมชั่น ที่เน้นลงทุนในกลุ่มหุ้นเอเชียและเน้นลงทุนเฉพาะธุรกิจกลุ่มสินค้าอุปโภคบริโภค ทั้งที่เป็นสินค้าจำเป็นและสินค้าฟุ่มเฟือย รวมทั้งบริการด้านสุขภาพ เพื่อเป็นทางเลือกให้แก่นักลงทุน โดย ณ วันที่ 15 มิ.ย. 2554 ราคาหน่วยกองทุนอยู่ที่ 10.3234 บาท